**Hyllingebjergvej Vejlaug**

[www.Hyllingebjergvej.dk](http://www.Hyllingebjergvej.dk)

**Referat af ordinær generalforsamling den 1. juli 2017 på Restaurant Lisestuen**

Bestyrelsen var repræsenteret ved Erik Bardrum Nielsen (25), Pernille Bjarnøe (57), Niels Borck (105) og Kirsten Vilhelmsen (51).

Endvidere var Jette Matzen (43), Marianne la Cour (76), Kjeld Sivertsen og Charlotte Vogler (Dalvej 1), Susanne og Niels Steensgaard (37) og Bendt Bülow (95) mødt frem.

**1. Valg af dirigent**

Niels Borck bød velkommen og foreslog Bendt Bülow som dirigent, hvilket blev enstemmigt godkendt.

Bendt konstaterede at generalforsamlingen (GF) var lovligt indvarslet både med hensyn til tid, sted og vedtægter, hvilket vil sige at beslutninger truffet på generalforsamlingen er lovlige.

**2. Bestyrelsens beretning for de forløbne to år til godkendelse**

Vejlauget har 85 betalende medlemmer og der er 21 der ikke er medlemmer, men som har adresse på Hyllingebjergvej. Sidste GF 2015 var tallene henholdsvis 83 betalende og 21 ikke betalende medlemmer.

Der har siden sidste GF været afholdt:

* 6 bestyrelsesmøder
* 2 møder med kommunen
* 1 møde med beboerne på Markskellet samt
* 1 møde med Liseleje Vandværk

Bestyrelsens virksomhed har i hovedsagen været rettet mod vejens tilstand, herunder opretning af skilte og steler, erstatning af ødelagte reflekser på stelerne, opmaling/udskiftning af hvide felter ved bump samt soignering af rabatter og beskæring af græs ved steler og skilte. Det er bestyrelsens opfattelse af vejens tilstand er tilfredsstillende. Vi har lavet status i et Excel ark som angiver detaljerne for vejens tilstand ud fra de enkelte vejnumre. Der er i hovedsagen tale om:

* Mindre revner, kantskader
* Sætningsskader efter gravearbejde (kommunen er orienteret)

Det vil sige der ikke er store huller, men nok store vandpytter efter kraftig regn. Det sidste kan vi ikke gøre ret meget ved.

Det er glædeligt at de fleste lodsejere holder rabatter og hække pænt vedligeholdt. Man kan på Vejlaugets hjemmeside finde kommunens anvisning om hvordan det skal se ud. Der er dog stadig plads til forbedring enkelte steder.

Vi fik fra kommunen og politiet tilladelse til at sætte et ny ’**parkering forbudt’** skilt op ved redningsvejen, hvilket vi håber vil forhindre vilde parkeringer til gene og ulempe for brand-og redningskøretøjer samt vejens øvrige brugere. Niels nævnte også at bestyrelsen den 9. maj 2016 skrev til politiet, station Halsnæs, Nordsjællands politi under emnet:

*Ulovlig og hensynsløs parkering på Hyllingebjergvej, Liseleje.*

*Til trods for opsatte forbudsskilte generes trafikken – især i sommermånederne - af ulovligt parkerede biler. Konsekvensen er gene og ulemper i forbindelse med den almindelige trafik på vejen samt ikke mindst, brand-og redningskøretøjer, der må forudse forsinket ankomst til skadested.*

*Vejlauget er i kontakt med Halsnæs kommune og overvejer i samråd med kommunen opsætning af yderligere P-skilte.*

*I den forbindelse har Vejlauget anmodet om at politiet i sommersæsonen intensiverer patruljering på den meget befærdede vej langs kysten fra Liseleje til Hyllingebjerg og skrider ind overfor ulovligt parkerede biler. Vi hører også gerne om muligheden for periodevis fartmåling på samme strækning hvor hastigheden trods vejbump ofte overskrides til trods for 30 km fartskilte.*

Desværre fik vi aldrig svar fra politiet, men vi har overfor kommunen fremført samme indhold med anmodning om at sætte sagen på dagsordenen i det såkaldte politiudvalg, hvor vi også har gentaget ønsket om mere patruljering i sommermånederne med fokus på trafikale forhold.

Som godkendt på GF 2015 fulgte bestyrelsen op på trafiktællingerne fra 2014 og gennemførte i 2016 en ny måling nogenlunde på samme tidspunkt og på de samme steder som 2014 målingen. Trafikanalysen er gjort tilgængelig på Vejlaugets hjemmeside. Niels gennemgik konklusionen på baggrund af de to målinger. Analysen er fortaget af firma HOUGAARD trafik, der fik stillet de to årsmålinger fra firma ATKI til rådighed og anvendte dem til sammenlignende analyse.

**Konklusion på 2014 og 2016 målinger.**

Overordnet set er årsdøgntrafikken (ÅDT) faldet lidt på samtlige fem målesteder, jf. de udførte trafiktællinger.

Koncentrationen af trafik er størst i tidsperioden kl. 12-18. I 2014 var den resterende trafik nogenlunde lige fordelt i formiddagstimerne og i aftentimerne. I 2016 synes en del af aftentrafikken at være flyttet mod formiddagen, hvor den næststørste mængde trafik blev talt.

Ud fra analysen ses det, at hastighedsniveauet på Hyllingebjergvej øst er steget en del fra 2014 til 2016. I den første trafiktælling kørte 12,5% over hastighedsgrænsen på 30 km/t og i 2016 overtrådte 27,5% grænsen.

På Jens Jensensvej er hastighedsniveauet ligeledes målt som forholdsvis højt. I 2014 overtrådte 21,9% af trafikanterne de 30 km/t, mens 17,1%kørte med højere fart end 30 km/t i 2016.

På de øvrige målesteder holder trafikanterne et lavt hastighedsniveau liggende under hastighedsgrænsen.

Andelen af tunge køretøjer på Hyllingebjergvej øst, beregnet ud fra den samlede ÅDT er nogenlunde ens i 2014 og i 2016 og ligger på 7-8%.

På Hyllingebjergvej vest udgør tunge køretøjer hhv. 15,7% og 17,3% af de samlede trafikmængder i 2014 og 2016. Da de tre sideveje Aakjærsvej, Jens Jensensvej og Amosvej ikke er belastede af tung trafik tyder det på, at der er en del gennemkørende tung trafik kørende øst/vest og omvendt ad Hyllingebjergvej.

At der er en del gennemkørende trafik på Hyllingebjergvej bekræftes af analysen, som viser at der i 2014 i gennemsnit var omkring 152 køretøjer i døgnet, som kørte ind fra øst til vest, og som udgjorde gennemkørende eller besøgende til kysten eller klinterne. Denne trafikmængde udgør 57% af den samlede indkørende trafik på Hyllingebjergvej.

Samme betragtning er lavet for 2016, som viser et gennemsnit på ca. 100 indkørende køretøjer i døgnet, som udgør gennemkørende trafik eller besøgende til kysten eller klinterne. Dette tal udgør 64% af de køretøjer, som kører ind på Hyllingebjergvej på et gennemsnitligt døgn.

Det kan ikke anbefales trafiksikkerhedsmæssigt at anvende en strækning som Hyllingebjergvej med karakter af lokal boligvej med et forholdsvist smalt tværprofil med mange ind-og udkørsler og uden faciliteter for lette trafikanter som gennemfartsvej for bl.a. tunge køretøjer.

**Det var kort om de to trafikmålinger** udført af firma ATKI for årene 2014 og 2016. Hvad kan vi så bruge dem til udover at konstatere, at der fortsat er omkring 55% gennemkørende trafik, hvilket i sig selv udgør en betydelig belastning af vejen.

En gennemgang af **Vejlaugets arkiver** viser at der gennem tiden er udformet et betydelig antal analyser, rapporter mv. En oversigt viser følgende i tilfældig rækkefølge.

|  |  |  |
| --- | --- | --- |
| **År/dato** | **Emne** | **Forfatter** |
| 1982 | Lokalplan forudsætninger og hovedstruktur | Frederiksværk kommune |
| 2004 september | Trafikplan for sommerhusområde ved Liseleje omkring Hyllingebjergvej | Rambøll/Nyvig for Frederiksværk kommune |
| August 2005 | Høring om trafikdæmpende foranstaltninger |  |
| August 2015 | Lokalplan 01.27 for bevaring af et sommerhusområde ved Hyllingebjerg | Frederiksværk kommune |
| 2007 | Agenda 21 strategi 2007-2019 | Frederiksværk kommune |
| 2009 | Kortfattet analyse | Vejlauget |
| 2011 | Trafikale konsekvenser | Vejlauget |
| 24 maj 2012 | Ppt orientering af Halsnæs kommune | Vejlauget |
| 2014 | ATKI trafikmåling | ATKI, Vejlauget |
| 2016 | ATKI trafikmåling | ATKI, Vejlauget |
| 26 august 2016 | Trafikanalyse Hyllingebjergvej | Hougaard Trafik |
| 25 januar 2017 | Opdatering af trafikplan (fra 2004) | Tilbud fra Rambøll/Nyvig |

Man kan groft sagt sige, at rapporter er der nok af, men ingen aktion – der er simpelthen ikke sket noget som helst bortset fra at trafikken tiltager og næppe kan forventes at blive reduceret, med mindre der gennemføres en radikal omlægning af trafikmønstret. Dette har vi så sent som for 14 dage siden påpeget overfor kommunen som måtte give os ret i det synspunkt. Her påkalder **Rambøll trafikplan fra 2004** sig opmærksomhed og vi har derfor indhentet et tilbud fra ’Rambøll By og Trafik’ med følgende indhold:

**Opdatering af trafikplan fra 2004 for sommerhusområdet ved Liseleje omkring Hyllingebjergvej**

*Projekt Hyllingebjergvej, tilbud dato 25. januar 2017 fra ’Rambøll, By og Trafik’ til Hyllingebjergvej Vejlaug ved Niels Borck.*

1. Indledning: I 2004 udarbejdede Rambøll en trafikplan for sommerhusområdet ved Liseleje omkring Hyllingebjergvej for den daværende Frederiksværk Kommune bl. a. foranlediget af en henvendelse fra Hyllingebjergvej Vejlaug. Notatet ”Trafikplan for sommerhusområdet ved Liseleje omkring Hyllingebjerg” indeholdt en beskrivelse af eksisterende forhold, et forslag til en trafikplan samt forskellige forslag til forbedringer.

Hyllingebjerg Vejlaug ved Niels Borck har bedt Rambøll om at opdatere denne trafikplan med fokus på forbedringer, der kan mindske belastningen på Hyllingebjergvej.

Opdateringen skal foretages på baggrund af en række trafiktællinger, som Vejlauget har fået foretaget i 2014 og 2016 og som er bearbejdet af Hougaard Trafik i 2016 samt Vejlaugets viden om trafikale ændringer i området siden 2004.

Vejlauget har fra Rambøll modtaget et notat indeholder en kort beskrivelse af opdateringen, en tidsplan, en bemanding og et honoraroverslag.

Da trafikplanen fra 2004 blev udarbejdet for den tidligere Frederiksværk kommune, så vil Rambøll foreslå, at vi inden arbejdet med opdateringen igangsættes orienterer Halsnæs kommune om arbejdet.

Indhold af arbejdet forslås at indeholde følgende delopgaver:

* Der fortages en fornyet vurdering af trafikmængderne på vejnettet i området ud fra notatet ”Hyllingebjergvej v. Liseleje”, rapporterne fra de 8 tællinger samt information fra Vejlauget om ændringer i vejnettet siden 2004.
* Vurderingen foretages så vidt muligt både for et døgnmaksimum og en årsdøgntrafik, som i rapporten 2004.
* Efterfølgende fortages en besigtigelse i området evt. sammen med en repræsentant for Hyllingebjerg Vejlaug.
* På den baggrund fortages en revurdering og evt. supplering af de forslag til trafikale forbedringer, der er opstillet i trafikplanen fra 2004. Eventuelle nye forslag beskrives på samme detaljeringsniveau, som i rapporten fra 2004.
* De opdaterede vurderinger afrapporteres i et kort notat.

Tidsplan: Når Hyllingebjerg Vejlaug igangsætter opgaven kan den gennemføres indenfor en tidsramme på 3 uger forudsat, at det ikke er over påsken eller i sommerferien.

Bemanding: Opgaven løses primært af senioringeniør Lars Testmann, som har stor erfaring med udarbejdelse af trafikplaner, design af veje, vejafmærkning og vejlovgivning.

Honoraroverslag: Opgaven kan løses indenfor en honorarramme på max. 20.000 kr. ekskl.

moms inkl. udlæg til kørsel.

Generelle bestemmelser: Honorar og udlæg faktureres månedsvis på baggrund af medgået tid indenfor den aftalte honorarramme. Betalingsfrist er 14 dage. Udlæg afregnes i henhold til ABR 89.

Rambølls samlede økonomiske ansvar er i henhold til nærværende aftale begrænset til honorarets størrelse. Et evt. forsinkelsesansvar kan maximalt udgøre 10% af det udbetalte honorar.

Rambøll har tegnet ansvarsforsikring i Tryg, police nr. 670. 4.538.715.277.vister afgøres i henhold til ABR 89.

Eventuelle tvister afgøres i henhold til ABR 89.

**\*\*\***

Formålet er med andre ord, at binde trafikplanen fra 2004 op på de nye trafikmålinger fra 2014 og 2016 og dermed tilvejebringe et opdateret billede af situationen med justerede nye - anbefalinger – og gerne også nye – forslag til trafikale forbedringer i form af en konkret ny opdateret trafikplan for området.

Alternativet er intet at gøre, og det ligger ikke til bestyrelsens temperament at opgive og smide håndklædet i ringen. Med den opdaterede trafikplan vil vi have et glimrende grundlag for at tage kontakt til kommunens embedsmænd og politikere og lægge de nye tal og ideer på bordet, således at vi holder damptrykket oppe, krudtet tørt og Vejlauget samlet.

Derefter bad Niels om GF godkendelse til den her beskrevne plan. Den blev godkendt med et forslag fra Kjeld Sivertsen om at kommunen bidrager til opdatering af den gamle plan. Herefter blev formanden beretning godkendt af alle de tilstedeværende.

*Liseleje Vandværk*: På baggrund af beslutningen om at renovere Liseleje Vandværk har Hyllingebjergvej Vejlaug fremsendt følgende anmodning til Halsnæs kommune:

”Anlægsarbejderne må i et længere tidsforløb antages at medføre en del tung trafik på Hyllingebjergvej og Vandværksvej, herunder hjørnet hvor de to veje støder sammen. Derfor ønsker Vejlauget at der udstedes et påbud om at bygherren skal udbedre eventuelle skader på vejbanen, herunder nedslidning af rabatter, vejskuldre og belægning. Vejlauget har været i kontakt med lodsejerne på Vandværksvej som tilslutter sig denne henvendelse.”

Anmodning: I forbindelse med at de forskellige tilladelser ifm. byggeriet udsteder Halsnæs kommune et generelt påbud til bygherren (Vandværket) om at foranstalte og bekoste renovering af eventuelle skader, der opstår på de to veje, herunder bl. a. tekniske anlæg som bump og steler samt skilte, i forbindelse med arbejdet på Vandværket.

Kommunen reagerede meget positivt på vores henvendelse og sikrede sammen med Vandværket at vores andragende blev tilgodeset.

**Møder med kommunen:**

Der har været afholdt to møder med kommunen i perioden, den 3. december 2015 og den 15. juni 2017.

**Bestyrelsen** har arbejdet med flere emner bl.a.

* Klipning af rabatter og hække
* Opmærksomhed mod ”gamle træer”
* Løbende opdatering af medlemslister inkl. angivelse af e-mailadresser
* Møde med Markskellet
* Vandpytten ved Vandværksvej
* Økonomi
* Hjemmesiden
* Huller ved Kystvej tilslutningen, Hæk skal klippes
* Nordkyststien, status som offentlig sti, kommunen er gjort opmærksom herpå med henblik på afklaring af udgiftsdeling.

**3. Det reviderede regnskab for de forløbne to år til godkendelse**

Erik gennemgik regnskabet fra den 1/1 2015 til den 31/12 2016. Der er nu oprettet en konto som en ”frivillig forening” så kontoen nu ikke længere er personlig. Andre i bestyrelsen kan også få adgang til den. Regnskabet går nu fra at være pr. kalender år til en toårig regnskabsperiode. Regnskabet blev godkendt af forsamlingen.

**4. Vejlaugets opgaver i de to kommende år**

GF har givet tilslutning til at opdatere 2004 Rambøll trafikplan på baggrund af 2014 og 2016 målingerne, så dette arbejde vil blive givet 1. prioritet, herunder opfølgende aktiviteter rettet mod kommunens Trafik-og Planudvalg, politikere og evt. dagspressen. Derudover vil de rutinemæssige opgaver tage vores tid og blive løbende prioriteret efter behov. Samtidig opfordrer Niels til at Vejlaugets hjemmeside besøges med jævne mellemrum.

**5. Medlemskontingent for de to kommende kalenderår**

Medlemskontingentet er fortsat 600 kr. om året. Bestyrelsen foreslår at der også laves en tilstand-og vedligeholdelsesplan for en 10års periode. Ad åre skal vejen asfalteres, hvilket er et omkostningstungt arbejde at få udført. Vejlauget lægger penge til side til den opgave, hvilket vil komme vores medlemmer til gode.

**6. Valg af bestyrelsesmedlemmer**

Bestyrelsen er uændret og er villig til genvalg. Bestyrelsen blev genvalgt.

**7. Valg af revisor**

Thoma Sunke (nr. 49) blev opstillet af bestyrelsen til valg som kritisk revisor og blev godkendt af GF.

**8. Indkomne forslag**

Ingen.

**9. Eventuelt**

Intet.

Dato:

Bendt Bülow Kirsten Vilhelmsen Niels Borck

Dirigent Referent Formand

Bilag:

1. Regnskab for 2015 og 2016
2. Budget for 2017 og 2018

**Bestyrelsen:**

Niels Borck tel. 47 92 42 90 e-mail: nborck@mail.dk

Erik Bardrum Nielsen e-mail: erikbardrumnielsen@gmail.com

Pernille Bjarnøe

Kirsten Vilhelmsen tel. 41 41 40 64 e-mail: kvilhelmsen@icloud.com